KIRJALLINEN KYSYMYS E-0668/03 esittäjä(t): Giacomo Santini (PPE-DE) komissiolle. Uusi YMP ja laiminlyödyt nuoret maanviljelijät.



Virallinen lehti nro 222 E , 18/09/2003 s. 0225 - 0226



KIRJALLINEN KYSYMYS E-0668/03 esittäjä(t): Giacomo Santini (PPE-DE) komissiolle (6. maaliskuuta 2003) Aihe: Uusi YMP ja laiminlyödyt nuoret maanviljelijät Yhteisen maatalouspolitiikan (YMP) uudistamisesta käydyissä kiihkeissä väittelyissä on unohdettu yksi ryhmä: nuoret maanviljelijät. Myöskään komission asiakirjassa ei puhuta suoraan nuorten maanviljelijöiden tulevaisuudennäkymistä, ongelmista tai odotuksista. Asetuksen (EY) N:o 1257/1999(1) 7 ja 8 artiklassa määrätään Euroopan maatalouden ohjaus- ja tukirahastosta (EMOTR) maksettavista korkeammista tukiprosenteista. Toisin sanoen kun normaalisti kokonaistuki on enintään 40 prosenttia investointimäärästä, nuoret viljelijät voivat saada 45 prosenttia, epäsuotuisilla alueilla jopa 55 prosenttia investointimäärästä. Lisäksi nuoret viljelijät voivat saada 8 artiklan nojalla aloitustukea enintään 25 000 euroa. Kun muistetaan edessä olevat suuret uudistukset, on vaikea kuvitella, että tällä summalla pystyttäisiin houkuttelemaan nuoria ottamaan vastuulleen maatilan hoitoa. Siksi kysynkin komissiolta: 1. Miksi YMP:n uudistusluonnokseen ei sisälly erityistä lukua nuorten maanviljelijöiden asemasta? 2. Voidaanko uudistusluonnokseen sisällyttää tarkistus, jolla saatetaan ajan tasalle asetus (EY) N:o 1257/1999 siten, että sen 8 artiklan mukainen aloitustuki vähintään kaksinkertaistetaan, jolloin määräksi tulee 50 000 euroa? 3. Voidaanko luonnokseen sisällyttää tarkistus, jolla nuorille tasanko- ja vuoristoalueiden maanviljelijöille maksettavien tukien osuus investointimäärästä nostetaan vastaavasti 45:stä ja 55 prosentista 65:een ja 75 prosenttiin? 4. Voidaanko luonnokseen sisällyttää tarkistus, jolla valtiontukijärjestelmä korvataan jäsenvaltioiden ja paikallisten viranomaisten nuorille maanviljelijöille myöntämillä suorilla tuilla? (1) EYVL L 160, 26.6.1999, s. 80. Franz Fischlerin komission puolesta antama vastaus (3. huhtikuuta 2003) 1. Yksinomaan nuoria viljelijöitä käsittelevä luku (luku II) sisältyy jo asetukseen (EY) N:o 1257/1999(1). Komissio korostaa, että Agenda 2000:n puitteissa on toimeenpantu huomattavia parannuksia. Merkittävä muutos on nuorten viljelijöiden aloitustuen ja korkotuen enimmäismäärän korottaminen 66 prosentilla 15 000 eurosta 25 000 euroon. Lisäksi maatilojen investointeihin myönnettävän tuen enimmäismäärää voidaan korottaa 5 prosenttia niiden investointien osalta, jotka nuori viljelijä on toteuttanut viiden ensimmäisen tilanpitovuoden aikana. Varhaiseläkkeiden enimmäismääriä on myös korotettu huomattavasti (10 000 eurosta 15 000 euroon eli 50 prosenttia), mikä hyödyttää epäsuorasti nuoria viljelijöitä, koska viljelysmaita vapautuu. Jäsenvaltiot voivat jopa kytkeä tämän etuuden tilan siirtymiseen nuorelle viljelijälle. 2. Kuten kohdassa 1 todettiin, tukiin on jo tehty huomattavia korotuksia tämänhetkisellä ohjelmakaudella. Asetuksen (EY) N:o 1257/1999 52 artiklan mukaan jäsenvaltiot voivat myöntää lisärahoitusta myös tiettyihin maaseudun kehittämistoimenpiteisiin. Jäsenvaltion on ilmoitettava tällaisesta rahoituksesta, ja komission on hyväksyttävä se osaksi maaseudun kehittämisohjelmia. 3. Tietynlaisiin maatilan investointeihin myönnettävät investointituet voivat asetuksen (EY) N:o 1257/1999 51 artiklan 2 kohdan mukaan olla suurempia kuin asetuksessa vahvistetut tuet. Jäsenvaltiot voivat soveltaa tätä säännöstä esimerkiksi korottamalla maaseudun kehittämisohjelmissaan näihin investointeihin myönnettäviä tukiosuuksia nuorten viljelijöiden osalta. 4. Komissio ei aio keskeyttää valtiontukijärjestelmän soveltamista, koska se vääristäisi eri jäsenvaltioiden maanviljelijöiden välistä kilpailua. (1) Neuvoston asetus (EY) N:o 1257/1999, annettu 17 päivänä toukokuuta 1999, Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta, EYVL L 160, 26.6.1999.